CHO ฉลุย! ผ่านคุณสมบัติประมูลรถ NGV วงเงิน 4 พันล้าน
CHO ฉลุย! ผ่านคุณสมบัติประมูลรถ NGV ของขสมก.จำนวน 489 คัน วงเงิน 4.02 พันลบ.
28 มิ.ย. 2559

บริษัท ช ทวี จำกัด (มหาชน) หรือ CHO ระบุว่า คณะกรรมการประกวดราคาขององค์การขนส่งมวลชนกรุงเทพ (ขสมก.) มีมติให้บริษัทผ่านการคัดเลือกเบื้องต้นที่เป็นผู้มีสิทธิเสนอราคาซื้อรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรักษาโดยสาร จำนวน 489 คัน วงเงิน 4,021.70 ล้านบาท ด้วยวิธีการทางอิเล็กทรอนิกส์ หลังจากที่บริษัทได้ยื่นซองข้อเสนอทางด้านเทคนิคไปแล้ว
ทั้งนี้ เนื่องจากบริษัทมีคุณสมบัติครบถ้วน มีข้อเสนอทางด้านเทคนิคที่มีความเหมาะสม และไม่เป็นผู้เสนอราคาที่มีผลประโยชน์ร่วมกัน เมื่อวันที่ 23 มิ.ย.59
อนึ่ง ขสมก.ได้กำหนดประกวดราคาด้วยวิธีทางอิเล็กทรอนิกส์ (อี-อ๊อคชั่น) ในวันที่ 8 ก.ค.59 และส่งมอบรถภายใน 90 วัน หลังลงนามสัญญาซึ่งคาดจะลงนามได้หลังจากคณะกรรมการ ขสมก.อนุมัติรับรอง
อย่างไรก็ตามกรณี CHO ยื่นคำร้องต่อศาลปกครอง เพื่อขอให้ศาลปกครองเพิกถอนคำสั่งยกเลิกการชนะการประกวดราคาครั้งที่แล้ว และเรียกร้องค่าเสียหาย รวมเป็นเงินประมาณ 1.5 พันล้านบาท เพื่อป้องกันความเสียหายแก่กิจการร่วมค้าโดยคำร้องดังกล่าวยังอยู่ในระหว่างการพิจารณาของศาลปกครอง